title: Decizia Comisiei din 18 iulie 2018 privind propunerea de inițiativă cetățenească intitulată „8 % din populația europeană suferă de foame: o problemă căreia trebuie să îi punem capăt!”

text:
                  24.7.2018

                  RO

                  Jurnalul Oficial al Uniunii Europene

                  C 260/6

         DECIZIA COMISIEI
         din 18 iulie 2018
         privind propunerea de inițiativă cetățenească intitulată „8 % din populația europeană suferă de foame: o problemă căreia trebuie să îi punem capăt!”
         (Numai textul în limba engleză este autentic)
         (2018/C 260/07)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Propunerea de inițiativă cetățenească intitulată „8 % din populația europeană suferă de foame: o problemă căreia trebuie să îi punem capăt!” (Stop Starvation for 8 % of the European population) se referă la următoarele: „Accesul la hrană este prevăzut în Declarația universală a drepturilor omului. În 2016, Uniunea Europeană a avut al doilea PIB la nivel mondial, însă foametea este în continuare un fenomen de actualitate”.

                     (2)

                     Obiectivele declarate ale propunerii de inițiativă cetățenească sunt „să determine guvernele să abordeze problema foametei, care constituie în continuare o preocupare majoră. Se estimează că 46 de milioane de cetățeni europeni (8 % din totalul populației UE) suferă din cauza lipsei de alimente și acest număr nu este în scădere. Inițiativa nu numai că va evidenția responsabilitatea guvernelor de a eradica această problemă, dar va sublinia și impactul său în materie de costuri și va propune o listă de măsuri care să reducă în mod semnificativ această anomalie”.

                     (3)

                     În anexa la propunerea de inițiativă cetățenească se menționează o serie de solicitări specifice, organizate în cinci rubrici: „1. Eradicarea culturii risipei, pentru a genera 44 de milioane de tone de alimente în doi ani.”, „2. Introducerea unei taxe pe tranzacțiile financiare, pentru a genera 30 de miliarde EUR pe an.”, „3. Problema foametei ar trebui să fie soluționată de către autoritățile publice, și nu de către organizațiile caritabile.”, „4. Speculațiile cu produse alimentare.” și „5. O propunere calitativă.” vizând „inovarea la nivelul statelor pentru a îmbunătăți accesul la alimente sponsorizate”.

                     (4)

                     Tratatul privind Uniunea Europeană consolidează cetățenia Uniunii și îmbunătățește într-o și mai mare măsură funcționarea democratică a Uniunii, prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (5)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, accesibile și proporționale cu natura inițiativei cetățenești, astfel încât să încurajeze participarea cetățenilor și să sporească accesibilitatea Uniunii.

                     (6)

                     Pentru punerea în aplicare a tratatelor se pot adopta acte juridice ale Uniunii:

                                 —

                                 pentru dispozițiile referitoare la armonizarea legislațiilor privind impozitul pe cifra de afaceri, accizele și alte impozite indirecte, în măsura în care această armonizare este necesară pentru a asigura instituirea și funcționarea pieței interne și pentru a evita denaturarea concurenței, în temeiul articolului 113 din TFUE;

                                 —

                                 pentru apropierea actelor cu putere de lege și a actelor administrative ale statelor membre care au ca obiect instituirea și funcționarea pieței interne, în temeiul articolului 114 din TFUE;

                                 —

                                 în domeniul acțiunilor specifice din afara fondurilor structurale și în scopul promovării unei dezvoltări armonioase a întregii Uniuni, pentru dezvoltarea și desfășurarea de acțiuni care să conducă la consolidarea coeziunii sale economice, sociale și teritoriale, astfel cum se prevede la articolul 174 din TFUE, în temeiul articolului 175 alineatul (3) din TFUE;

                                 —

                                 în domenii precum conservarea, protecția și îmbunătățirea calității mediului, ocrotirea sănătății persoanelor, pentru utilizarea prudentă și rațională a resurselor naturale și promovarea pe plan internațional a unor măsuri destinate să contracareze problemele de mediu la scară regională sau mondială și în special a luptei împotriva schimbărilor climatice, în temeiul articolului 192 alineatul (1) din TFUE;

                                 —

                                 pentru dispozițiile și măsurile de punere în aplicare referitoare la sistemul de resurse proprii ale bugetului Uniunii, inclusiv stabilirea unor noi categorii de resurse proprii sau abrogarea unei categorii existente, în temeiul articolului 311 din TFUE;

                                 —

                                 în domeniul normelor financiare care definesc în special procedura care trebuie adoptată pentru stabilirea și execuția bugetului Uniunii, în temeiul articolului 322 alineatul (1) litera (a) din TFUE.

                     (7)

                     Din aceste motive, propunerea de inițiativă cetățenească nu se află vădit în afara sferei de competență a Comisiei în ceea ce privește prezentarea de propuneri de acte juridice ale Uniunii în scopul punerii în aplicare a tratatelor.

                     (8)

                     De asemenea, s-a constituit comitetul cetățenilor și s-au desemnat persoanele de contact în conformitate cu articolul 3 alineatul (2) din Regulamentul (UE) nr. 211/2011, iar propunerea de inițiativă cetățenească nu este nici vădit abuzivă, neserioasă ori vexatorie și nici nu contravine în mod vădit valorilor Uniunii, prevăzute la articolul 2 din Tratatul privind Uniunea Europeană.

                     (9)

                     În consecință, propunerea de inițiativă cetățenească intitulată „8 % din populația europeană suferă de foame: o problemă căreia trebuie să îi punem capăt!” ar trebui să fie înregistrată,

               ADOPTĂ PREZENTA DECIZIE:

            Articolul 1
            Propunerea de inițiativă cetățenească intitulată „8 % din populația europeană suferă de foame: o problemă căreia trebuie să îi punem capăt!” este înregistrată.

            Articolul 2
            Prezenta decizie intră în vigoare la 19 iulie 2018.

            Articolul 3
            Prezenta decizie se adresează organizatorilor (membrii comitetului cetățenilor) propunerii de inițiativă cetățenească intitulate „8 % din populația europeană suferă de foame: o problemă căreia trebuie să îi punem capăt!”, reprezentați de [date personale șterse în urma consultării organizatorilor], care acționează în calitate de persoane de contact.

            Adoptată la Bruxelles, 18 iulie 2018.

                  Pentru Comisie

               Frans TIMMERMANS

                  Prim-vicepreședinte

            (1)  JO L 65, 11.3.2011, p. 1.


               23.8.2018

               RO

               Jurnalul Oficial al Uniunii Europene

               C 298/151

      P8_TA(2017)0132
      Cererea de ridicare a imunității lui António Marinho e Pinto
      Decizia Parlamentului European din 27 aprilie 2017 privind cererea de ridicare a imunității lui António Marinho e Pinto (2016/2294(IMM))
      (2018/C 298/20)

         Parlamentul European,

                  —

                  având în vedere cererea de ridicare a imunității lui António Marinho e Pinto, transmisă la 23 septembrie 2016 de către dl Miguel Pereira da Rosa, judecător în districtul Lisabona-vest (Oeiras) (ref. 4759/15.2TDLSB), în cadrul unei acțiuni penale inițiate împotriva lui António Marinho e Pinto și anunțată în plen la 24 octombrie 2016,

                  —

                  având în vedere scrisoarea Procurorului General adjunct competent din data de 12 decembrie 2016 ce cuprinde transcrierea afirmațiilor dlui António Marinho e Pinto,

                  —

                  în urma audierii dlui António Marinho e Pinto la 22 martie 2017, în conformitate cu articolul 9 alineatul (6) din Regulamentul de procedură,

                  —

                  având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,

                  —

                  având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010, 6 septembrie 2011 și 17 ianuarie 2013 (1),

                  —

                  având în vedere articolul 11 alineatele (1), (2), (3) și (5) din Legea 7/93 din 1 martie 1993 care reglementează statutul deputaților portughezi și circulara nr. 3/2011 din partea Procurorului General din 10 octombrie 2011,

                  —

                  având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,

                  —

                  având în vedere raportul Comisiei pentru afaceri juridice (A8-0163/2017),

                  A.

                  întrucât judecătorul din districtul Lisabona-vest (Oeiras) a solicitat ridicarea imunității dlui António Marinho e Pinto, deputat în Parlamentul European, în cadrul unei proceduri penale privind o presupusă infracțiune;

                  B.

                  întrucât ridicarea imunității lui António Marinho e Pinto vizează o presupusă infracțiune de defăimare în formă agravată, astfel cum este definită la articolele 180 alineatul (1) și 183 alineatul (2) din Codul penal portughez, pasibilă de pedeapsă cu închisoarea de până la doi ani și o infracțiune de jignire adusă unei organizații, unui serviciu sau unei persoane juridice, astfel cum este definită la articolul 187 alineatul (1) și alineatul (2) litera (a) din Codul penal portughez, pasibilă de pedeapsă cu închisoarea de până la doi ani;

                  C.

                  întrucât asociația caritativă Santa Casa da Misericórdia de Lisboa a introdus plângere împotriva dlui António Marinho e Pinto;

                  D.

                  întrucât plângerea viza declarațiile făcute de António Marinho e Pinto la 30 mai 2015, în cadrul unui interviu în programul „A Propósito” al canalului portughez de știri „SIC Notícias”, program condus de António José Teixeira și transmis la ora 21.00, în timpul căruia ar fi afirmat următoarele: Cu privire la asigurările sociale pot să vă spun că trebuie desprins aspectul legat de solidaritate, care este de competența statului și care nu trebuie suportat din pensiile muncitorilor. Vedeți dvs.? Trebuie utilizat bugetul general al statului. Solidaritatea socială trebuie să se realizeze prin intermediul impozitelor, prin intermediul acestei instituții enorme, Misericórdia de Lisboa, care gestionează milioane și milioane, bani care sunt risipiți de multe ori în beneficii personale, în interese personale (…). Cred că dl Manuel Rebelo de Sousa ar fi mai bun decât dl Pedro Santana Lopes, după experiența în guvern a dlui Santana Lopes și, în fine, a fost chiar interesant de văzut cum directorul Santa Casa da Misericórdia de Lisboa lucrează pentru a-și susține candidatura, cu ce resurse, cu ce mijloace;

                  E.

                  întrucât, potrivit articolului 8 din Protocolul nr. 7 privind privilegiile și imunitățile Uniunii Europene, deputații în Parlamentul European nu pot fi cercetați, reținuți sau urmăriți datorită opiniilor sau voturilor exprimate în cadrul exercitării funcțiilor lor;

                  F.

                  întrucât Curtea de Justiție a Uniunii Europene a statuat că, pentru a beneficia de imunitate, opiniile unui deputat în Parlamentul European trebuie să fie exprimate în exercitarea funcțiilor sale, ceea ce impune existența unei legături între opinia exprimată și îndatoririle parlamentare; întrucât această legătură trebuie să fie directă și evidentă (2);

                  G.

                  întrucât, în conformitate cu articolul 9 din același protocol, deputații beneficiază, pe teritoriul statului lor de proveniență, de aceleași imunități ca și cele recunoscute membrilor parlamentului țării respective;

                  H.

                  întrucât, în conformitate cu articolul 11 alineatele (1), (2), (3) și (5) din Legea 7/93 din 1 martie 1993 care reglementează statutul deputaților portughezi și circulara nr. 3/2011 din partea Procurorului General din 10 octombrie 2011, António de Sousa Marinho e Pinto nu poate fi interogat sau audiat în calitate de învinuit fără autorizarea prealabilă a Parlamentului European;

                  I.

                  întrucât presupusele fapte nu au o legătură directă sau evidentă cu exercitarea, de către António Marinho e Pinto, a funcțiilor sale de deputat în Parlamentul European și se referă la activități cu caracter pur național, dat fiind faptul că afirmațiile au fost făcute în cadrul unei emisiuni în Portugalia, pe o temă specific portugheză legată de gestionarea unei asociații de drept național;

                  J.

                  întrucât, așadar, presupusele fapte nu au drept obiect opinii sau voturi exprimate în exercitarea funcțiilor sale de deputat în Parlamentul European, în sensul articolului 8 din Protocolul nr. 7 privind privilegiile și imunitățile Uniunii Europene;

                  K.

                  întrucât învinuirea formulată nu are, în mod evident, nicio legătură cu statutul de deputat în Parlamentul European al lui António Marinho e Pinto;

                  L.

                  întrucât nu există niciun motiv pentru a suspecta existența unui caz de fumus persecutionis, adică o prezumție suficient de întemeiată și exactă că procedura a fost inițiată cu intenția de a prejudicia activitatea politică a deputatului,

                  1.

                  hotărăște să ridice imunitatea lui António Marinho e Pinto;

                  2.

                  încredințează Președintelui sarcina de a transmite imediat prezenta decizie, precum și raportul comisiei competente judecătorului din districtul Lisabona-vest (Oeiras) și dlui António Marinho e Pinto.

         (1)  Hotărârea Curții de Justiție din 12 mai 1964, Wagner/Fohrmann și Krier, 101/63, ECLI:EU:C:1964:28, hotărârea Curții de Justiție din 10 iulie 1986, Wybot/Faure și alții, 149/85, ECLI:EU:C:1986:310, hotărârea Tribunalului din 15 octombrie 2008, Mote/Parlamentul, T-345/05, ECLI:EU:T:2008:440, hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23.

         (2)  Cauzele conexe T-346/11 și T-347/11, Gollnisch/Parlamentul, menționată mai sus.


title: Decizia (UE) 2018/1220 a Comisiei din 6 septembrie 2018 privind regulamentul de procedură al comitetului menționat la articolul 143 din Regulamentul (UE, Euratom) 2018/1046 al Parlamentului European și al Consiliului

text:
                  7.9.2018

                  RO

                  Jurnalul Oficial al Uniunii Europene

                  L 226/7

         DECIZIA (UE) 2018/1220 A COMISIEI
         din 6 septembrie 2018
         privind regulamentul de procedură al comitetului menționat la articolul 143 din Regulamentul (UE, Euratom) 2018/1046 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii și de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și Decizia nr. 541/2014/UE și de abrogare a Regulamentului (UE, Euratom) nr. 966/2012 (1), în special articolul 143 alineatul (4),
         întrucât:

                     (1)

                     Regulamentul (UE, Euratom) 2018/1046 a înlocuit Regulamentul (UE, Euratom) nr. 966/2012 al Parlamentului European și al Consiliului (2) de instituire a unui comitet responsabil cu evaluarea la nivel central a anumitor situații de excludere a operatorilor economici și cu adoptarea unor recomandări adecvate (denumit în continuare „comitetul”).

                     (2)

                     Regulamentul (UE, Euratom) 2018/1046 extinde competența comitetului la formularea de avize și de recomandări care vizează să se stabilească dacă există o neregulă financiară și este necesar ca exercitarea acestei competențe să fie prevăzută în regulamentul său de procedură.

                     (3)

                     Articolul 143 din Regulamentul (UE, Euratom) 2018/1046 stabilește componența comitetului, procedura de numire a președintelui acestuia și gestionarea conflictelor de interese. Acesta prevede că regulamentul de procedură al comitetului se adoptă de către Comisie și că acest comitet este asistat de un secretariat permanent, asigurat de către Comisie.

                     (4)

                     Pentru a se asigura continuitatea și buna funcționare a comitetului, este oportun să se specifice procedura de numire și de revocare din funcție a președintelui și să se prevadă dispoziții privind numirea supleantului acestuia în cazul în care președintele este absent sau dacă nu își poate îndeplini atribuțiile.

                     (5)

                     Pentru a se asigura continuitatea și buna funcționare a comitetului, este necesar, de asemenea, să se stabilească norme detaliate privind componența comitetului în orice situație dată, în special cu privire la desemnarea celor doi membri permanenți, a supleanților acestora și a membrului suplimentar - ordonatorul de credite competent.

                     (6)

                     Este necesar să se clarifice faptul că la reuniunile comitetului participă observatori, în special pentru a asigura că acesta este informat pe deplin și în mod corespunzător.

                     (7)

                     Pentru o bună gestionare, este necesar să se precizeze funcțiile de sprijin pe care secretariatul permanent le asigură comitetului în cadrul procedurilor sale.

                     (8)

                     Ar trebui să fie clarificată procedura de sesizare a comitetului, în special în ceea ce privește conținutul minim al sesizării sale.

                     (9)

                     În interesul operatorilor economici, este necesar să se stabilească procedura de natură să asigure respectarea dreptului lor de a fi audiați.

                     (10)

                     Este oportun să se precizeze modalitățile practice pentru o cooperare strânsă între comitet și Oficiul European de Luptă Antifraudă (OLAF), având în vedere dispozițiile administrative referitoare la cooperare și la schimbul rapid de informații dintre Comisia Europeană și OLAF.

                     (11)

                     Este oportun să se precizeze normele privind adoptarea recomandărilor și a avizului comitetului.

                     (12)

                     Întrucât comitetul înlocuiește autoritatea prevăzută la articolul 73 alineatul (6) din Regulamentul (UE, Euratom) nr. 966/2012 și succede autorității prevăzute la articolul 108 alineatul (4) din același regulament, este necesar să se abroge Deciziile C(2011) 6109 final și (UE) 2015/2463 (3) ale Comisiei referitoare la regulamentele de procedură ale acestora.

                     (13)

                     Este necesar ca prelucrarea de către comitet și de către secretariatul permanent al acestuia a datelor cu caracter personal să se efectueze în conformitate cu Regulamentul (CE) nr. 45/2001 al Parlamentului European și al Consiliului (4).

                     (14)

                     Recomandărilor adoptate de comitet li se aplică Regulamentul (CE) nr. 1049/2001 al Parlamentului European și al Consiliului (5),

               ADOPTĂ PREZENTA DECIZIE:
         CAPITOLUL I

            DISPOZIȚII GENERALE

            Articolul 1
            Obiect
            Prezenta decizie instituie regulamentul de procedură al comitetului menționat la articolul 143 din Regulamentul (UE, Euratom) 2018/1046.

            Articolul 2
            Nominalizarea, încetarea funcțiilor și revocarea președintelui și a supleantului acestuia

               (1)   Președintele comitetului este numit de Comisie pentru un mandat de cinci ani, care nu poate fi reînnoit, în urma unei cereri de exprimare a interesului. Mandatul acestuia începe de la data stabilită în acest sens în actul de numire. Această decizie se publică în Jurnalul Oficial, seria C.

               (2)   Președintele este numit în funcția de consilier special al Comisiei, în sensul articolului 5 din Regimul aplicabil celorlalți agenți ai Uniunii Europene. Contractul său de consilier special respectă pe deplin independența acestuia și nu afectează durata mandatului său.

               (3)   Comisia îl poate revoca pe președinte în cazul în care nu mai îndeplinește condițiile necesare pentru exercitarea atribuțiilor sale.

               (4)   Normele privind numirea, încetarea funcției și revocarea din funcție a președintelui se aplică, de asemenea, supleantului său. Dispozițiile alineatelor (1) - (3) din prezentul articol și cele prevăzute la articolul 143 din Regulamentul (UE, Euratom) 2018/1046 se aplică, de asemenea, supleantului președintelui.

            Articolul 3
            Supleantul președintelui

               (1)   În cazul în care președintele nu își poate îndeplini atribuțiile, acestea sunt exercitate de către supleantul său.

               (2)   În cazul în care funcția de președinte este vacantă, atribuțiile președintelui sunt îndeplinite de către supleantul acestuia, până la numirea noului președinte.

               (3)   În cazul în care atât președintele, cât și supleantul acestuia se află simultan în situația de a nu își putea îndeplini atribuțiile, acestea sunt exercitate de către membrul permanent cu cea mai mare vechime, care reprezintă Comisia.

            Articolul 4
            Atribuțiile președintelui

               (1)   Președintele reprezintă comitetul.

               (2)   Acesta prezidează reuniunile și organizează lucrările.

               (3)   În acest scop, președintele primește asistență din partea secretariatului permanent menționat la articolul 7.

               (4)   Președintele poate delega semnătura sa fiecăruia dintre membrii permanenți care reprezintă Comisia, astfel încât aceștia să poată semna în numele său și pentru el, pe baza instrucțiunilor pe care le oferă, documentele referitoare la un anumit dosar sau la aspecte administrative.

               (5)   După consultarea membrilor permanenți, președintele adoptă calendarul reuniunilor comitetului.

               (6)   Președintele îndeplinește celelalte atribuții care îi sunt conferite prin prezenta decizie.

            Articolul 5
            Desemnarea celorlalți membri ai comitetului și a supleanților lor

               (1)   Directorul Serviciului financiar central din cadrul Direcției Generale Buget este unul dintre cei doi reprezentanți ai Comisiei care sunt membri permanenți ai comitetului, astfel cum se prevede la articolul 143 alineatul (2) litera (b) din Regulamentul (UE, Euratom) 2018/1046. Directorul general al DG Buget desemnează un funcționar cu gradul AD 11 sau cu un grad mai mare pentru a asigura suplinirea membrului permanent.
               Directorul general al DG Buget îl desemnează ad personam pe al doilea membru permanent care reprezintă Comisia și pe supleantul acestuia din rândul funcționarilor Comisiei care au cel puțin gradul AD 14 și, respectiv, AD 11.

               (2)   Membrul care reprezintă ordonatorul de credite competent (denumit în continuare „autoritate competentă”), precum și supleantul acestuia sunt funcționari sau agenți temporari desemnați în conformitate cu regulamentul de procedură și cu normele administrative interne ale instituției, organului sau organismului în cauză la care se face trimitere la articolul 73 alineatul (3) din Regulamentul (UE, Euratom) 2018/1046. Aceștia exercită cel puțin atribuțiile unui șef de unitate sau șef de delegație.

            Articolul 6
            Observatori

               (1)   Observatorii participă la deliberările comitetului fără a lua parte la adoptarea recomandărilor.

               (2)   Serviciul juridic al Comisiei este observator cu drepturi depline pentru fiecare dosar prezentat comitetului și prezintă observații din proprie inițiativă sau la cererea președintelui. În acest sens, unul dintre membrii săi asistă la toate deliberările comitetului. Serviciul juridic este informat cu privire la toate procedurile scrise.

               (3)   În dosarele în care cererea autorității competente se bazează, în special, pe informațiile transmise de Oficiul European de Luptă Antifraudă (OLAF), reprezentantul acestuia asistă la reuniunile comitetului și participă la procedurile orale și la cele scrise. Acesta poate formula observații din proprie inițiativă sau la cererea președintelui.

               (4)   În celelalte dosare, OLAF poate fi invitat să furnizeze informații sau opinii, la cererea președintelui.

               (5)   În afara autorității competente, ceilalți ordonatori de credite ai Comisiei, ai unui oficiu european instituit de Comisie, ai unei agenții executive, ai unei alte instituții sau ai unui alt organ sau organism european care sunt implicați în dosarul prezentat comitetului au calitatea de observatori. Acești ordonatori de credite pot participa la deliberările comitetului, sunt informați cu privire la procedurile scrise și prezintă observații orale și scrise, la cererea președintelui.

               (6)   Președintele, după consultare cu membrii permanenți ai comitetului, poate invita alți observatori să asiste la deliberările comitetului și îi poate invita să prezinte observații orale și scrise.

            Articolul 7
            Secretariatul permanent

               (1)   Secretariatul permanent al comitetului este asigurat de funcționari sau de agenți ai Direcției Generale Buget, de care depinde din punct de vedere administrativ.

               (2)   Sub autoritatea președintelui, Secretariatul permanent:

                           (a)

                           efectuează verificarea calității autorităților competente, a reprezentanților desemnați și a observatorilor;

                           (b)

                           verifică dacă sesizările sunt complete și conțin toate documentele și informațiile necesare, în special fișa cu informații;

                           (c)

                           stabilește cine sunt ordonatorii de credite vizați de caz care pot fi propuși să participe în calitate de observatori;

                           (d)

                           organizează demersurile și contactele necesare cu autoritatea competentă, cu Serviciul juridic al Comisiei și cu alte entități care sunt sau ar putea fi implicate în dosarul în cauză, în vederea actualizării informațiilor conținute în sesizări;

                           (e)

                           stabilește proiectele care vor fi examinate de comitet și le transmite președintelui, membrilor și observatorilor invitați să participe la soluționarea unui dosar;

                           (f)

                           propune președintelui proiectul de calendar privind reuniunile comitetului;

                           (g)

                           întocmește un proiect de ordine de zi pentru reuniunile comitetului și îl trimite membrilor și participanților la reuniunile comitetului;

                           (h)

                           verifică prezența persoanelor și documentele necesare pentru a se asigura regularitatea deliberărilor comitetului;

                           (i)

                           participă la deliberările din cadrul comitetului și asigură monitorizarea;

                           (j)

                           întocmește, în scopul dosarului, un raport de sinteză pentru fiecare reuniune, pe care îl comunică membrilor;

                           (k)

                           trimite notificări operatorilor economici;

                           (l)

                           transmite autorității competente recomandarea adoptată de comitet;

                           (m)

                           asigură monitorizarea oricărei corespondențe care este adresată comitetului sau care vizează activitățile sale;

                           (n)

                           ține registrul care cuprinde recomandările adoptate de către comitet și deciziile adoptate de către ordonatorul de credite competent;

                           (o)

                           asigură publicarea deciziilor referitoare la excludere și la sancțiunile financiare prevăzute la articolul 140 din Regulamentul (UE, Euratom) 2018/1046.

            Articolul 8
            Prevenirea și gestionarea conflictelor de interese

               (1)   În cazul în care președintele ori supleantul acestuia, orice alt membru ori supleantul lui, funcționarii și agenții care compun secretariatul comitetului, precum și orice altă persoană care participă la reuniunile comitetului sau are cunoștință de documentele referitoare la un dosar se află într-o situație care ar putea genera un risc de conflict de interese, aceștia îi informează imediat pe ceilalți membri și secretariatul cu privire la acest aspect. Același lucru este valabil și atunci când aceste persoane se află într-o situație care ar putea fi percepută în mod obiectiv drept un conflict de interese.

               (2)   Niciuna dintre persoanele menționate la alineatul (1) nu participă la deliberări sau la adoptarea recomandării. A fost examinată și depusă la dosar o notă în care se ia act de modul în care a fost abordat riscul unui conflict de interese.

            Articolul 9
            Cooperarea dintre comitet și OLAF

               (1)   OLAF cooperează strâns cu comitetul în conformitate cu dispozițiile Regulamentului (UE, Euratom) nr. 883/2013 al Parlamentului European și al Consiliului (6), respectând drepturile procedurale și fundamentale, precum și protecția avertizorilor.

               (2)   În cazul în care cererea autorității competente se bazează pe informații transmise de OLAF, Comitetul consultă OLAF înainte de a trimite notificarea către operatorul economic pentru a nu aduce atingere confidențialității procedurilor judiciare și investigațiilor efectuate sau coordonate de OLAF, inclusiv protecției avertizorilor, precum și investigațiilor sau procedurilor judiciare naționale, dacă acestea sunt cunoscute.

               (3)   Comunicarea către operatorii economici sau către agenții lor a unor informații care decurg din investigații sau care sunt legate de investigațiile efectuate sau coordonate de OLAF necesită consimțământul OLAF.

            Articolul 10
            Sesizarea comitetului

               (1)   Comitetul este sesizat cu privire la o cerere de recomandare de către orice ordonator de credite delegat al Comisiei, al unei alte instituții, al unui oficiu european instituit de către Comisie, al unei agenții executive sau al oricărui organ sau organism european.
               În cazul în care sesizarea emană de la o autoritate care nu ține de Comisie, contactele necesare sunt stabilite imediat de către secretariatul permanent pentru a asigura, de o parte și de alta, confidențialitatea schimburilor de informații referitoare la dosarul în cauză.

               (2)   Cererea este înaintată secretariatului, în formă confidențială, prin e-mail, la următoarea adresă: Panel-secretariat-BUDG@ec.europa.eu

               (3)   În cazul în care autoritatea competentă ia cunoștință de informațiile menționate la articolul 136 din Regulamentul (UE, Euratom) 2018/1046, aceasta înaintează cazul comitetului în cel mai scurt timp după ce această informație i-a fost adusă la cunoștință, cu excepția cazurilor justificate în mod corespunzător.

               (4)   Cererea de recomandare conține toate informațiile cerute prin dispozițiile menționate la articolul 142 alineatul (3) din Regulamentul (UE, Euratom) 2018/1046. Aceasta include, de asemenea, celelalte informații relevante prevăzute la articolul 136 din regulamentul menționat anterior, inclusiv, dacă este cazul, rapoartele OLAF. Cererea include o fișă cu informații, completată în mod corespunzător.

            Articolul 11
            Convocarea comitetului
            Comitetul se reunește la convocarea președintelui său în scopul:

                        (a)

                        de a stabili încadrarea juridică preliminară, conform dispozițiilor articolului 136 alineatul (2) din Regulamentul (UE, Euratom) 2018/1046, în vederea notificării operatorului economic în cauză;

                        (b)

                        de a adopta o recomandare, astfel cum se prevede la articolul 143 alineatul (6) din Regulamentul (UE, Euratom) 2018/1046;

                        (c)

                        de a aborda chestiunile referitoare la funcționarea comitetului.

            Articolul 12
            Procedura scrisă
            La inițiativa președintelui sau la cererea unui alt membru al comitetului, se pot stabili faptele și încadrarea juridică preliminară și se poate adopta recomandarea, prin procedură scrisă. Orice membru al comitetului poate contesta recurgerea la procedura scrisă. Observatorii sunt asociați la această procedură.

            Articolul 13
            Dreptul la audiere al operatorului economic

               (1)   Cu excepția cazului în care există motive imperioase și legitime pentru păstrarea confidențialității investigației sau a procedurii judiciare naționale, operatorul economic are dreptul de a prezenta observații în conformitate cu articolul 143 alineatul (5) din Regulamentul (UE, Euratom) 2018/1046.

               (2)   O scrisoare de comunicare a faptelor și a încadrării lor juridice preliminare în care comitetul ia în considerare doar documentele de care operatorul economic a putut să ia cunoștință, este comunicată acestuia din urmă sub rezerva aplicării dispozițiilor prevăzute la articolul 143 alineatul (5) din Regulamentul (UE, Euratom) 2018/1046. În principiu, această comunicare se face prin e-mail.

               (3)   Operatorul economic depune observațiile sale la secretariat, în scris, în format electronic, la adresa: Panel-secretariat-BUDG@ec.europa.eu sau la adresa de e-mail care îi este comunicată în notificare, împreună cu eventualele anexe, sub forma unui fișier electronic standard, creat cu ajutorul unui program de calculator obișnuit.

               (4)   Observațiile scrise nu depășesc zece pagini, fără anexe, cu excepția cazurilor justificate în mod corespunzător, având în vedere complexitatea de drept sau de fapt.

               (5)   Ca regulă generală, se acordă un termen de trei săptămâni operatorului economic pentru prezentarea de observații. Acest termen începe să curgă din ziua următoare prezentării faptelor și încadrării juridice preliminare a acestora. Atunci când operatorul economic a acceptat prin contract să comunice cu ordonatorul de credite prin e-mail, notificarea se face prin trimiterea scrisorii de comunicare pe această cale.

               (6)   În mod excepțional, la cererea motivată a operatorului economic, un termen se poate prelungi pentru o dată care nu poate depăși jumătate din termenul acordat inițial.

               (7)   La expirarea termenului stabilit și în lipsa unei cereri de prelungire motivate corespunzător sau la expirarea termenului prelungit, procedura contradictorie se încheie.

               (8)   În cazul în care președintele constată că operatorul economic nu a prezentat observații în termenul care i-a fost acordat, procedura continuă, iar președintele convoacă comitetul pentru a adopta recomandarea.

            Articolul 14
            Adoptarea scrisorilor și a recomandărilor
            Președintele și ceilalți membri depun toate eforturile pentru a ajunge la un consens cu privire la conținutul scrisorii prin care se comunică operatorului economic faptele în cauză și încadrarea lor juridică preliminară și, ulterior, cu privire la recomandare.
            În caz contrar, se procedează la un vot cu majoritate pentru care:

                        (a)

                        președintele dispune de un vot;

                        (b)

                        cei doi membri permanenți dispun, împreună, de un vot;

                        (c)

                        membrul care reprezintă autoritatea competentă dispune de un vot.

            Articolul 15
            Notificarea recomandării
            Comitetul notifică recomandarea sa autorității competente și observatorilor.

            Articolul 16
            Termenele aplicabile pentru soluționarea unei cauze

               (1)   După ce secretariatul a verificat sesizarea și a examinat dosarul în conformitate cu dispozițiile aplicabile prevăzute la articolul 7, acesta îl transmite președintelui și membrilor comitetului. Președintele constată că dosarul a fost finalizat, după ce a solicitat, dacă este cazul, măsuri de verificare sau de investigare complementare.

               (2)   Durata procedurii, care începe cu constatarea de către președintele a finalizării dosarului și se încheie prin comunicarea unui aviz autorității competente și, dacă este cazul, a unei recomandări nu depășește, în principiu, trei luni. Acest termen poate fi prelungit de către președinte, în special pentru a se asigura respectarea dreptului la audiere.

            Articolul 17
            Confidențialitatea lucrărilor și a deliberărilor
            Fără a se aduce atingere aplicării articolului 8 alineatul (1) din Regulamentul (UE, Euratom) nr. 883/2013 și al articolului 22bis din Statutul funcționarilor (7), membrii comitetului și ai secretariatului acesteia, precum și toate persoanele care, indiferent de calitatea acestora, au participat la lucrările și la reuniunile comitetului ori au fost asociate la întocmirea documentelor, a avizelor sau a pozițiilor pe care le emite comitetul, respectă, în această privință, cea mai strictă confidențialitate, în conformitate cu eventuala răspundere administrativă, statutară sau contractuală care le revine. Același lucru este valabil și în cazul președintelui și al supleantului acestuia.

            Articolul 18
            Prelucrarea cererilor de acces la documente și protecția datelor cu caracter personal
            Lucrărilor comitetului li se aplică Regulamentul (CE) nr. 1049/2001 și Regulamentul (CE) nr. 45/2001.

         CAPITOLUL II

            DISPOZIȚII SPECIFICE REFERITOARE LA EXERCITAREA COMPETENȚEI CONSULTATIVE MENȚIONATE LA ARTICOLUL 93 DIN REGULAMENTUL FINANCIAR

            Articolul 19
            Principii

               (1)   Dispozițiile articolelor 1-4, 8, 12, 13, 17 și 18 care figurează la capitolul I din prezentul regulament se aplică exercitării de către comitet a competenței consultative care îi este conferită de articolul 93 din Regulamentul (UE, Euratom) 2018/1046.

               (2)   Dispozițiile celorlalte articole din capitolul I al prezentului regulament se aplică, de asemenea, exercitării de către comitet a competenței menționate la alineatul (1), cu excepția dispoziției specifice prevăzute în prezentul capitol.

            Articolul 20
            Membrii suplimentari ai comitetului și supleanții acestora

               (1)   Atunci când emite avizul menționat la articolul 93 alineatul (1) din Regulamentul (UE, Euratom) 2018/1046, comitetul este compus din statele membre menționate la articolul 143 alineatul (2) din Regulamentul (UE, Euratom) 2018/1046 și din trei membri suplimentari:

                           (a)

                           un reprezentant al autorității împuternicite să facă numiri responsabilă de chestiunile disciplinare ale instituției sau organismului în cauză;

                           (b)

                           un membru desemnat de comitetul pentru personal al instituției sau al organismului în cauză;

                           (c)

                           un membru al Serviciului Juridic al instituției, oficiului european instituit de către Comisie, al unei agenții executive sau al unui alt organ sau organism european al membrului personalului în cauză.

               (2)   Fiecare dintre acești trei membri are un supleant care este desemnat, după caz, de către:

                           (a)

                           autoritatea relevantă care este împuternicită să facă numiri;

                           (b)

                           comitetul pentru personal în cauză;

                           (c)

                           serviciul juridic în cauză.

            Articolul 21
            Desemnarea observatorilor

               (1)   Serviciul juridic al Comisiei desemnează un observator atunci când membrul personalului în cauză nu face parte din Comisie.

               (2)   Ordonatorul de credite competent sau, după caz, șeful delegației Uniunii care acționează în calitate de ordonator de credite subdelegat sau reprezentanții lor au calitatea de observator.

               (3)   OLAF desemnează un observator atunci când informațiile referitoare la presupusa încălcare a unei dispoziții din Regulamentul (UE, Euratom) 2018/1046, a oricărei alte dispoziții privind gestiunea financiară sau controlul operațiunilor rezultă dintr-o informație pe care a transmis-o.

               (4)   Oficiul de disciplină al instituției sau organului în cauză desemnează un observator în cazurile în care comitetul este sesizat de către autoritatea împuternicită să facă numiri. În celelalte cazuri, acesta poate fi invitat de președinte să desemneze un observator.

               (5)   După consultarea membrilor, președintele poate invita alți observatori.

            Articolul 22
            Secretariatul permanent al comitetului

               (1)   Se aplică dispozițiile articolului 7, cu excepția celor care figurează la alineatul (2) litera (k).

               (2)   În special, secretariatul:

                           (a)

                           atunci când un membru al personalului informează în mod direct comitetul cu privire la un caz, acesta asigură trimiterea dosarului către autoritatea împuternicită să facă numiri și informează în acest sens membrul personalului care a comunicat informația, astfel cum se prevede la articolul 23 alineatul (2);

                           (b)

                           atunci când comitetul este sesizat cu privire la un caz, acesta efectuează o verificare a calității autorității competente și a reprezentanților desemnați;

                           (c)

                           îi identifică, de comun acord cu președintele, pe cei trei membri suplimentari ai comitetului și pe observatori și efectuează verificarea calității lor;

                           (d)

                           verifică dacă dosarele sunt complete și conțin toate documentele și informațiile necesare, în special fișa cu informații, descrierea faptelor, presupusa neregulă și documentele justificative, inclusiv rapoartele anchetei;

                           (e)

                           verifică dacă membrul personalului în cauză a fost audiat de autoritatea împuternicită să facă numiri sau de ordonatorul de credite, după caz;

                           (f)

                           întocmește proiectele de avize care vor fi examinate de comitet și le transmite președintelui, membrilor și observatorilor invitați să participe la soluționarea unui caz;

                           (g)

                           transmite recomandările menționate la articolul 93 alineatul (3) din Regulamentul (UE, Euratom) 2018/1046 ordonatorului de credite competent și serviciului de audit intern competent;

                           (h)

                           în cazul în care comitetul consideră că dosarul intră în sfera de competență a OLAF, transmite dosarul autorității împuternicite să facă numiri și informează OLAF în acest sens.

            Articolul 23
            Sesizarea comitetului

               (1)   În conformitate cu articolul 93 alineatul (1) din Regulamentul (UE, Euratom) 2018/1046, comitetul este convocat la solicitarea oricărei autorități împuternicite să facă numiri și care are competență în materie disciplinară sau la solicitarea unui ordonator de credite competent, inclusiv a unui șef de delegație a Uniunii sau a unui supleant al acestuia care acționează în calitate de ordonator de credite subdelegat, denumite în continuare „autorități competente”.

               (2)   În cazul în care un membru al personalului informează în mod direct comitetul, acesta transmite dosarul către autoritatea împuternicită să facă numiri sau, după caz, autorității abilitate să încheie contracte de muncă și îl informează în acest sens pe membrul personalului. În cazul în care autoritatea împuternicită să facă numiri competentă decide să sesizeze comitetul, acesta informează membrul personalului cu privire la acest lucru. În cazul în care autoritatea respectivă decide să nu sesizeze comitetul, aceasta informează atât comitetul, cât și membrii personalului.
               Pentru a asigura o protecție eficace a avertizorilor, astfel cum se prevede la articolul 22bis alineatul (3) din Statutul funcționarilor, comitetul poate decide, prin derogare de la alineatul menționat, să nu informeze autoritatea împuternicită să facă numiri competentă și informează OLAF în acest sens.

            Articolul 24
            Procedura scrisă
            La inițiativa președintelui sau la solicitarea unui membru al comitetului, avizul poate fi stabilit prin procedura scrisă. Orice membru al comitetului sau, după caz, președintele, poate contesta recurgerea la procedura scrisă. În astfel de cazuri, președintele convoacă o reuniune într-un termen rezonabil. Aceeași regulă se aplică în ceea ce privește recomandarea menționată la articolul 93 alineatul (3) din Regulamentul (UE, Euratom) 2018/1046.

            Articolul 25
            Adoptarea avizului și a recomandării

               (1)   Comitetul depune toate eforturile pentru a ajunge la un consens cu privire la stabilirea faptului dacă există o neregulă financiară și la motivarea pe care se bazează avizul sau recomandarea.

               (2)   În lipsa unui consens, se procedează la vot, astfel:

                           (a)

                           președintele dispune de un vot;

                           (b)

                           cei doi membri permanenți care reprezintă Comisia dispun, împreună, de un vot;

                           (c)

                           membrul care reprezintă autoritatea competentă dispune de un vot;

                           (d)

                           cei trei membri supleanți dispun de câte un vot fiecare;

                     În caz de paritate a voturilor, votul președintelui prevalează.

               (3)   Alineatele (1) și (2) se aplică, mutatis mutandis, adoptării recomandărilor. Consensul sau votul se referă, în special, la caracterul sistemic al unei nereguli financiare.

            Articolul 26
            Notificarea avizului și a recomandării
            Comitetul notifică fără întârziere avizul către autoritatea competentă, ordonatorul de credite competente și observatori.

            Articolul 27
            Dreptul la audiere al membrului personalului
            În conformitate cu articolul 93 alineatul (2) al doilea paragraf din Regulamentul (UE, Euratom) 2018/1046, autoritatea împuternicită să facă numiri sau, dacă este cazul, ordonatorul de credite competent, acordă membrului personalului, înainte de a sesiza comitetul, posibilitatea de a-și prezenta observațiile referitor la faptele care îl privesc. În conformitate cu articolul 22 alineatul (2) litera (e), Secretariatul permanent verifică, după sesizare, faptul că persoana interesată a fost audiată.

         CAPITOLUL III

            DISPOZIȚII FINALE

            Articolul 29
            Revizuire
            Prezenta decizie se revizuiește cel târziu la data stabilită de Comisie în conformitate cu articolul 120 alineatul (2) al doilea și al treilea paragraf din Regulamentul (UE, Euratom) 2017/1939 al Consiliului (8).

            Articolul 30
            Abrogare

               (1)   Decizia C(2011) 6109 final se abrogă.

               (2)   Decizia (UE, Euratom) 2015/2463 se abrogă.

            Articolul 31
            Intrarea în vigoare și punerea în aplicare
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.
            Se aplică de la data intrării în vigoare, în conformitate cu articolul 143 alineatul (4) din Regulamentul (UE, Euratom) 2018/1046.

            Adoptată la Bruxelles, 6 septembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 193, 30.7.2018, p. 1.

            (2)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

            (3)  Decizia (UE) 2015/2463 a Comisiei din 18 decembrie 2015 privind regulamentul de procedură al comitetului menționat la articolul 108 din Regulamentul (UE, Euratom) nr. 966/2012 al Parlamentului European și al Consiliului (JO L 342, 29.12.2015, p. 57).

            (4)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organismele comunitare și privind libera circulație a acestor date (JO L 8, 12.1.2001, p. 1).

            (5)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).

            (6)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).

            (7)  Regulamentul (CE, Euratom, CECA) nr. 259/68 al Consiliului (JO L 56, 4.3.1968, p. 1.)

            (8)  Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (JO L 283, 31.10.2017, p. 1).


title: Decizia (UE) 2017/2098 a Băncii Centrale Europene din 3 noiembrie 2017 privind aspecte procedurale referitoare la impunerea de măsuri corective pentru neconformitatea cu Regulamentul (UE) nr. 795/2014 (BCE/2017/33)

text:
               16.11.2017

               RO

               Jurnalul Oficial al Uniunii Europene

               L 299/34

         DECIZIA (UE) 2017/2098 A BĂNCII CENTRALE EUROPENE
   din 3 noiembrie 2017
   privind aspecte procedurale referitoare la impunerea de măsuri corective pentru neconformitatea cu Regulamentul (UE) nr. 795/2014 (BCE/2017/33)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 795/2014 al Băncii Centrale Europene din 3 iulie 2014 privind cerințele de monitorizare pentru sistemele de plăți de importanță sistemică (BCE/2014/28) (1), în special articolul 22 alineatul (6),
   întrucât:

               (1)

               Consiliul guvernatorilor a stabilit cerințe de monitorizare pentru sistemele de plăți de importanță sistemică (systemically important payment systems) (SIPS) în Regulamentul (UE) nr. 795/2014 (ECB/2014/28).

               (2)

               În conformitate cu articolul 22 alineatele (2) și (3) din Regulamentul (UE) nr. 795/2014 (BCE/2014/28), autoritățile competente pot impune măsuri corective pentru neconformitatea cu cerințele de monitorizare.

               (3)

               Cu toate acestea, întrucât Regulamentul (UE) nr. 795/2014 (BCE/2014/28) nu prevede reguli și proceduri detaliate pentru impunerea de măsuri corective, în conformitate cu articolul 22 alineatul (6) din acest regulament, aceste reguli și proceduri ar trebui stabilite în prezenta decizie,

         ADOPTĂ PREZENTA DECIZIE:
   Articolul 1
   Definiții
   În sensul prezentei decizii:

               1.

               „autoritate competentă” înseamnă o autoritate competentă, astfel cum este definită la articolul 2 punctul 5 din Regulamentul (UE) nr. 795/2014 (BCE/2014/28);

               2.

               „operator SIPS” înseamnă un operator SIPS, astfel cum este definit la articolul 2 punctul 4 din Regulamentul (UE) nr. 795/2014 (BCE/2014/28);

               3.

               „măsură corectivă” înseamnă o măsură corectivă, astfel cum este definită la articolul 2 punctul 44 din Regulamentul (UE) nr. 795/2014 (BCE/2014/28);

               4.

               „neconformitate” înseamnă orice încălcare a Regulamentului (UE) nr. 795/2014 (BCE/2014/28);

               5.

               „suspiciune de neconformitate” înseamnă motive întemeiate pentru a suspecta că un operator SIPS nu a îndeplinit una sau mai multe dintre cerințele Regulamentului (UE) nr. 795/2014 (BCE/2014/28), pe baza informațiilor și a documentelor (inclusiv o autoevaluare furnizată de operatorul SIPS) disponibile autorității competente;

               6.

               „neconformitate continuă” înseamnă orice încălcare a Regulamentului (UE) nr. 795/2014 (BCE/2014/28) care a fost confirmată de o evaluare, dar care nu a fost remediată de un operator SIPS în conformitate cu un plan de acțiune convenit cu autoritatea competentă într-un termen stabilit de această autoritate;

               7.

               „proiect de evaluare” înseamnă un raport care încă nu a fost aprobat de organul de decizie al unei autorități competente, care oferă o analiză preliminară a regulilor, procedurilor și operațiunilor SIPS, precum și a incidentelor ori a oricăror alte chestiuni care sunt considerate importante pentru funcționarea SIPS, și care identifică o posibilă lipsă de conformitate cu cerințele de monitorizare stabilite în Regulamentul (UE) nr. 795/2014 (BCE/2014/28);

               8.

               „evaluare” înseamnă, atunci când Banca Centrală Europeană (BCE) acționează ca autoritate competentă, un raport care a fost aprobat de Consiliul guvernatorilor sau, atunci când o bancă centrală națională (BCN) acționează ca autoritate competentă, un raport care a fost aprobat de organul de decizie relevant al acestei BCN și care stabilește nivelul de conformitate al operatorului SIPS cu cerințele de monitorizare stabilite în Regulamentul (UE) nr. 795/2014 (BCE/2014/28).

         Articolul 2
   Principii generale
   (1)   Măsurile corective sunt impuse operatorilor SIPS în conformitate cu articolul 22 din Regulamentul (UE) nr. 795/2014 (BCE/2014/28) și cu procedura stabilită în prezenta decizie.
   (2)   Autoritățile competente pot iniția procedura de impunere a unei măsuri corective în următoarele scenarii:

               (a)

               în cazul unei neconformități confirmate printr-o evaluare;

               (b)

               în cazul unei neconformități continue, atunci când anterior nu au fost impuse măsuri corective operatorului SIPS;

               (c)

               atunci când un proiect de evaluare dă motive autorității contractante să suspecteze o neconformitate care este gravă și care necesită măsuri imediate.

         (3)   Formularea măsurilor corective este suficient de detaliată pentru a permite unui operator SIPS să ia măsuri, fără întârzieri nejustificate, pentru a remedia sau evita o repetare a neconformității.
   Articolul 3
   Notificarea operatorului SIPS
   (1)   În conformitate cu articolul 22 alineatul (1) din Regulamentul (UE) nr. 795/2014 (BCE/2014/28) și pe baza constatărilor unui proiect de evaluare sau ale unei evaluări, autoritatea competentă transmite o notificare scrisă operatorului SIPS, putând solicita furnizarea de informații sau explicații suplimentare.
   (2)   Notificarea scrisă precizează natura neconformității sau a suspiciunii de neconformitate, precum și faptele, informațiile, evaluările sau temeiurile juridice care susțin constatarea neconformității sau a suspiciunii de neconformitate. Aceasta prevede măsura coercitivă (măsurile coercitive) pe care autoritatea competentă le are în vedere pentru a le impune. În plus, aceasta va preciza dacă acel caz este considerat semnificativ și dacă, în temeiul articolului 4 alineatul (2), este necesar să acționeze imediat.
   (3)   Pentru cazuri de neconformitate continuă, notificarea scrisă indică și absența progresului operatorului SIPS sau insuficiența acestui progres în ceea ce privește punerea în aplicare a planului de acțiune convenit cu autoritatea competentă.
   Articolul 4
   Organizarea fazei de audiere
   (1)   Operatorului SIPS i se oferă posibilitatea de a fi audiat prin intermediul unor observații scrise privind faptele, informațiile, evaluarea sau temeiurile juridice care susțin constatarea neconformității sau a suspiciunii de neconformitate, precum și măsura coercitivă (măsurile coercitive) avute în vedere astfel cum sunt indicate în notificarea scrisă, într-un termen indicat de autoritatea competentă, de minimum 14 zile calendaristice de la primirea notificării scrise. Operatorul SIPS poate solicita o prelungire a termenului, iar autoritatea competentă dispune de o marjă de apreciere privind acordarea unei prelungiri.
   (2)   În cazul unei neconformități care este considerată suficient de gravă pentru a necesita măsuri imediate, în conformitate cu articolul 22 alineatul (3) din Regulamentul (UE) nr. 795/2014 (BCE/2014/28), operatorului SIPS i se oferă posibilitatea de a fi audiat și de a transmite explicații într-un termen indicat de autoritatea competentă, care în mod normal nu depășește trei zile lucrătoare de la primirea notificării scrise.
   (3)   Operatorul SIPS poate solicita autorității competente transmiterea de explicații sau documente cu privire la neconformitate sau suspiciunea de neconformitate. Autoritățile competente depun eforturi pentru a transmite în timp util operatorilor SIPS explicațiile sau documentele relevante.
   (4)   În cazul în care autoritatea competentă consideră oportun sau la cererea operatorului SIPS, i se poate da operatorului SIPS posibilitatea de a transmite, în cadrul unei reuniuni, observații cu privire la faptele, informațiile, evaluarea sau temeiurile juridice care susțin constatarea neconformității sau a suspiciunii de neconformitate. Operatorul SIPS poate fi asistat în cadrul reuniunii de către un terț, inclusiv de către consilieri juridici externi.
   (5)   Autoritatea competentă întocmește procesul-verbal al oricărei reuniuni cu operatorul SIPS. După ce a avut timp suficient pentru a revizui procesul-verbal și pentru a include orice observații sau modificări considerate necesare, operatorul SIPS semnează procesul-verbal, iar autoritatea competentă transmite operatorului SIPS o copie a acestuia.
   (6)   Operatorul SIPS transmite observații, documente, explicații și orice alte informații autorității competente în limba Uniunii aleasă de operatorul SIPS, cu excepția cazului în care este convenită în prealabil cu autoritatea competentă altă limbă de comunicare.
   Articolul 5
   Accesul la dosar
   (1)   Operatorii SIPS au dreptul, după ce procedura pentru impunerea de măsuri coercitive a fost declanșată, de a avea acces la dosarul autorității competente, cu condiția existenței unui interes legitim al unor persoane juridice sau fizice diferite de operatorii SIPS în sine. Dreptul de acces la dosar nu acoperă informații confidențiale.
   (2)   Operatorii SIPS transmit autorității competente, fără întârzieri nejustificate, orice solicitare privind accesul la dosar.
   (3)   Dosarul constă în toate documentele obținute, produse sau compilate de către autoritatea competentă în cursul procedurii pentru impunerea de măsuri corective.
   (4)   În sensul prezentului articol, informațiile confidențiale pot include documente interne ale autorității competente și corespondența dintre autoritatea competentă și orice persoane implicate în pregătirea evaluării.
   Articolul 6
   Impunerea de măsuri corective
   (1)   În conformitate cu articolul 22 alineatele (2) și (3) din Regulamentul (UE) nr. 795/2014 (BCE/2014/28), autoritatea competentă poate impune măsuri corective operatorului SIPS, după ce a luat în considerare informațiile furnizate de acesta din urmă. Pentru evitarea oricăror îndoieli, atunci când procedura pentru aplicarea de măsuri corective a fost declanșată pe baza unei suspiciuni de nerespectare, se aplică o măsură coercitivă doar după ce organul decizional al autorității competente a aprobat raportul prin care este identificată nerespectarea.
   (2)   Atunci când BCE acționează ca autoritate competentă, decizia de a impune măsuri corective este aprobată de Consiliul guvernatorilor. Decizia precizează termenul în care operatorul SIPS trebuie să pună în aplicare măsurile corective.
   (3)   Atunci când o BCN acționează ca autoritate competentă, decizia de a impune măsuri corective și, dacă este cazul, constatările proiectului de evaluare care identifică încălcarea sunt aprobate de organul de decizie al BCN. Decizia precizează termenul în care operatorul SIPS trebuie să pună în aplicare măsurile corective. BCN transmite Consiliului guvernatorilor o copie a deciziei spre informare, fără întârzieri nejustificate.
   Articolul 7
   Termene
   Dreptul unei autorități competente de a impune măsuri corective pentru neconformitatea confirmată printr-o evaluare se stinge în termen de doi ani de la finalizarea acestei evaluări.
   Articolul 8
   Notificarea deciziei de a impune măsuri corective
   Autoritatea competentă notifică în scris, inclusiv pe cale electronică, operatorul SIPS cu privire la orice decizie de a impune măsuri corective în termen de șapte zile calendaristice de la adoptarea deciziei.
   Articolul 9
   Nepunerea în aplicare a măsurilor corective
   Nepunerea în aplicare de către operatorul SIPS a măsurilor corective în termenul indicat poate fi tratată ca motiv separat pentru impunerea unei sancțiuni de către BCE, cu condiția să nu fi fost impusă deja o sancțiune pentru aceeași încălcare.
   Articolul 10
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Frankfurt pe Main, 3 noiembrie 2017.

            Președintele BCE

         Mario DRAGHI

      (1)  JO L 217, 23.7.2014, p. 16.


title: Decizia Autorității AELS de Supraveghere nr. 35/17/COL din 9 februarie 2017 referitoare la acordarea unei derogări pentru Norvegia în ceea ce privește stația Ladehammeren de tratare a apelor urbane reziduale în aglomerarea Trondheim și de abrogare a Deciziei nr. 725/07/COL [2017/2099]

text:
                  16.11.2017

                  RO

                  Jurnalul Oficial al Uniunii Europene

                  L 299/38

            DECIZIA AUTORITĂȚII AELS DE SUPRAVEGHERE
      NR. 35/17/COL
      din 9 februarie 2017
      referitoare la acordarea unei derogări pentru Norvegia în ceea ce privește stația Ladehammeren de tratare a apelor urbane reziduale în aglomerarea Trondheim și de abrogare a Deciziei nr. 725/07/COL [2017/2099]
      AUTORITATEA AELS DE SUPRAVEGHERE,

         având în vedere actul menționat la punctul 13 din anexa XX la Acordul privind SEE,

            Directiva 91/271/CEE a Consiliului din 21 mai 1991 privind tratarea apelor urbane reziduale
             (1),
         adaptat la Acordul privind SEE prin Protocolul 1 la acesta, în special articolul 8 alineatul (5) din actul respectiv,

      având în vedere Decizia nr. 725/07/COL a Autorității AELS de Supraveghere (denumită în continuare „Autoritatea”) de acordare a unei derogări în conformitate cu articolul 8 alineatul (5) din Directiva 91/271/CEE, pentru stația Høvringen de tratare a apelor urbane reziduale (documentul nr. 452420),
      întrucât:

                  (1)

                  Articolul 8 alineatul (5) din Directiva 91/271/CEE prevede că, în circumstanțe excepționale, în cazul în care se poate demonstra că un mod de tratare mai avansat nu va fi mai benefic pentru mediu, evacuările în zone mai puțin sensibile, de ape reziduale care provin din aglomerări cu un echivalent-locuitor mai mare de 150 000 pot să fie supuse unei tratări în conformitate cu cerințele mai puțin stricte prevăzute la articolul 6 alineatul (2) din actul respectiv.

                  (2)

                  În astfel de situații, statele AELS au obligația să prezinte Autorității o documentație prin care să demonstreze că evacuările sunt supuse cel puțin tratării primare și că nu vor avea efecte negative asupra mediului.

                  (3)

                  Norvegia a identificat zona de coastă de la Lindesnes până la frontiera norvegiano-rusă ca fiind o zonă „mai puțin sensibilă”, conform articolului 6 din Directiva 91/271/CEE.

                  (4)

                  În data de 19 decembrie 2007, prin Decizia nr. 725/07/COL, Autoritatea a acceptat solicitarea Norvegiei, efectuată în temeiul articolului 8 alineatul (5) din Directiva 91/271/CEE, de a aplica apelor reziduale o tratare mai puțin strictă decât cea prevăzută la articolul 4 din Directiva 91/271/CEE pentru stația de tratare a apelor reziduale de la Høvringen, dar respectând condițiile prevăzute în decizia respectivă.

                  (5)

                  În data de 20 februarie 2010, Consiliul orașului Trondheim a adoptat în numele municipalității Trondheim decizia de a solicita o derogare în temeiul articolului 8 alineatul (5) din Directiva 91/271/CEE pentru stația de tratare a apelor reziduale de la Ladehammeren și cerințe coordonate privind tratarea, atât pentru stația Høvringen, cât și pentru stația Ladehammeren, definită ca tratare care asigură o reducere cu cel puțin 70 % a totalului de materii solide în suspensie în apele reziduale de intrare sau, alternativ, o concentrație maximă a materiilor solide în suspensie de 60 mg/l, în combinație cu o reducere a consumului biochimic de oxigen de cel puțin 20 %.

                  (6)

                  În data de 9 februarie 2012, reprezentanții Autorității s-au întâlnit cu reprezentanți ai Ministerului Mediului și ai municipalității Trondheim. În cadrul reuniunii s-a discutat despre revizuirea termenilor derogării acordate pentru stația de tratare a apelor reziduale de la Høvringen și despre solicitarea privind acordarea unei derogări în temeiul articolului 8 alineatul (5) din Directiva 91/271/CEE pentru evacuarea în fiordul Trondheim a apelor urbane reziduale de la stația de tratare de la Ladehammeren din aglomerarea Trondheim.

                  (7)

                  Prin scrisoarea din data de 25 iunie 2012 (documentul nr. 638245), Autoritatea a cerut Norvegiei să furnizeze informații mai detaliate pentru cele două solicitări de derogare, astfel încât acestea să poată fi luate în considerare.

                  (8)

                  În data de 9 noiembrie 2012 (documentul nr. 653035), Norvegia a răspuns la această cerere, transmițând mai multe documente pentru a susține solicitarea efectuată.

                  (9)

                  La cererea Autorității, Norvegia a transmis informații suplimentare pentru a susține solicitarea în 28 ianuarie 2014 (documentul nr. 697161), 29 ianuarie 2014 (documentul nr. 697372), 29 octombrie 2014 (documentul nr. 728105), 12 ianuarie 2015 (documentul nr. 734689), 16 ianuarie 2015 (documentul nr. 741891), 8 aprilie 2016 (documentul nr. 799935) și 9 septembrie 2016 (documentul nr. 818158).

                  (10)

                  Cerințele privind evacuarea de la stațiile de tratare a apelor reziduale prevăzute de Directiva 91/271/CEE pun accentul pe consumul de oxigen care decurge din descompunerea materiei organice dizolvate și a pulberilor organice provenite de pe uscat sau din producția biologică.

                  (11)

                  Fiordul Trondheim are o mare capacitate de a descompune încărcătura organică, având în vedere adâncimea mare, volumul mare de apă și schimbul eficient de ape efectuat cu zona oceanică de la adâncime din fața gurii fiordului, ceea ce asigură o aprovizionare regulată cu ape atlantice bogate în oxigen, din Marea Norvegiei.

                  (12)

                  Sistemul de colectare a apelor reziduale în Trondheim se împarte în două districte, Høvringen și Lade, care împreună primesc aproximativ 99 % din apele reziduale ale orașului. Ținând seama de avantajele prezentate de regimul hidrodinamic, punctele de deversare a apelor reziduale la ambele stații de tratare sunt construite cu un sistem de difuzare în ape de adâncime, ceea ce favorizează menținerea sigură a apelor reziduale diluate sub stratul de suprafață, prevenind astfel producerea unui proces de eutrofizare în stratul de suprafață și în sedimentele și acumulările din straturile de apă de adâncime.

                  (13)

                  Efluentul tratat final de la stația de tratare din Høvringen este deversat în partea vestică a golfului Trondheim, iar cel de la stația de tratare din Ladehammeren, în partea de est a golfului Trondheim.

                  (14)

                  Analiza realizată de Autoritate demonstrează că, datorită modului de proiectare a conductelor de evacuare și a monitorizării efectuate, nici apele evacuate de la stația de tratare de la Høvringen, nici cele de la stația de tratare de la Ladehammeren nu par să ajungă sau să aibă impact asupra stratului de suprafață, productiv din punct de vedere biologic, al golfului Trondheim.

                  (15)

                  În plus, rezultatele studiilor efectuate privind calitatea apei au demonstrat că evacuarea efluenților tratați finali de la ambele stații de tratare, Høvringen și Ladehammeren, nu au impact vizibil asupra calității apei din golful Trondheim. Nu există nicio dovadă că apele golfului Trondheim sunt afectate de eutrofizare și că evacuarea efluenților tratați finali de la vreuna dintre stațiile de tratare are impact asupra faunei bentonice.

                  (16)

                  Analiza tehnică efectuată de către Autoritate menționează și faptul că rezultatele studiilor asupra sedimentelor de pe fundul oceanic, care au identificat metale grele și poluanți organici, nu par să aibă legătură cu evacuarea efluenților tratați finali de la stațiile de tratare din Høvringen sau Ladehammeren.

                  (17)

                  Cu toate acestea, evacuările de la stațiile de tratare a apelor reziduale conțin metale grele și micropoluanți organici dizolvați în apă sau asociați cu particule în efluenți, iar aplicarea unei tratări chimice și/sau biologice ar reduce într-o anumită măsură evacuarea de metale grele și de micropoluanți organici.

                  (18)

                  Autoritatea consideră că, în conformitate cu decizia Consiliului orașului Trondheim din 20 februarie 2010, tratarea adecvată a apelor urbane reziduale ar trebui definită ca tratare care asigură o reducere cu cel puțin 70 % a totalului de materii solide în suspensie în apele reziduale de intrare sau, alternativ, o concentrație maximă de materii solide în suspensie de 60 mg/l, în combinație cu o reducere a consumului biochimic de oxigen de cel puțin 20 %.

                  (19)

                  Evaluarea tehnică generală solicitată de Autoritate concluzionează că efluenții tratați de la ambele stații de tratare a apelor reziduale, Ladehammeren și Høvringen, nu par să aibă un impact considerabil asupra mediului. Modelările și simulările ecologice privind impactul tratării secundare la ambele stații de tratare, în comparație cu tratarea primară, nu au demonstrat că o tratare mai avansată va fi în mod concret mai benefică pentru mediu.

                  (20)

                  În decizia din 19 decembrie 2007, de acordare a unei derogării în temeiul articolului 8 alineatul (5) pentru stația de tratare a apelor urbane reziduale de la Høvringen, Autoritatea prevede că aplicarea unei tratări chimice și/sau biologice la stația de tratare a apelor urbane reziduale de la Høvringen ar reduce într-o anumită măsură evacuarea de metale grele și de micropoluanți organici. Una dintre condițiile menționate în decizie a fost faptul că tratarea apelor urbane reziduale provenite de la stația respectivă ar trebui să asigure o reducere cu cel puțin 80 % a cantității totale de suspensii solide în apele reziduale de intrare, înainte de evacuare și să existe un procent minim de reducere a consumului biochimic de oxigen (2) de 20 %.

                  (21)

                  După analizarea rezultatelor primite privind stația de tratare a apelor urbane reziduale de la Høvringen, Autoritatea a constatat că acestea sunt insuficiente pentru a asigura conformitatea cu condițiile anexate la decizia de derogare din 2007. Prin urmare, în opinia Autorității, condițiile menționate în decizia originală din 19 decembrie 2007, de acordare a derogării, nu au fost îndeplinite. Din acest motiv, Autoritatea consideră că decizia de derogare în ceea ce privește stația de tratare a apelor reziduale de la Høvringen ar trebui să fie revocată.

                  (22)

                  În conformitate cu procedura prevăzută la articolul 18 alineatul (2) din Directiva 91/271/CEE, detaliată în Deciziile Comitetului permanent al statelor AELS nr. 3/2012/SC și nr. 4/2012/SC din 26 octombrie 2012, Autoritatea a prezentat Comitetului AELS pentru mediu un proiect al prezentei decizii, prin scrisoarea din 8 decembrie 2016. În conformitate cu Regulamentul de procedură al comitetului, s-a considerat că proiectul de decizie va fi aprobat la 26 ianuarie 2017.

                  (23)

                  Membrul Colegiului cu atribuții speciale în probleme legate de mediu a fost împuternicit (3), în numele Autorității și sub responsabilitatea acesteia, să adopte măsuri, în cazul în care măsurile în stadiu de proiect care urmează a fi adoptate sunt, precum în acest caz, în conformitate cu avizul emis de Comitetul AELS pentru mediu, care furnizează asistență Autorității,

            ADOPTĂ PREZENTA DECIZIE:

                  1.

                  Solicitarea Norvegiei, ca în temeiul articolului 8 alineatul (5) din actul menționat la punctul 13 din anexa XX la Acordul privind SEE (Directiva 91/271/CEE a Consiliului din 21 mai 1991 privind tratarea apelor urbane reziduale) să i se permită să aplice, pentru stația de tratare a apelor reziduale de la Ladehammeren din aglomerarea Trondheim, reguli mai puțin stricte privind tratarea apelor reziduale decât cele prevăzute la articolul 4 din actul menționat, este acceptată în condițiile prevăzute la punctele 2-7.

                  2.

                  Apelor urbane reziduale de la stația de tratare de la Ladehammeren din aglomerarea Trondheim, înainte de a fi evacuate în apele receptoare, li se aplică tratarea prevăzută în anexa la prezenta decizie, cel târziu până la 31 decembrie 2017.

                  3.

                  Până la 30 iunie 2017, se va elabora o strategie de reducere a încărcăturii de metale grele și de micropoluanți din sistemul de colectare a apelor reziduale și de prevenire a contaminării ulterioare cu metale grele și micropoluanți a apelor urbane reziduale. Planul, monitorizat de autoritatea competentă din Norvegia, include următoarele obligații:

                              —

                              efectuarea unor studii și a unei monitorizări pentru identificarea surselor potențiale de contaminare și de poluanți locali;

                              —

                              elaborarea unor planuri de acțiune pentru a se elimina contaminarea din sursele de contaminare și de poluanți locali;

                              —

                              aplicarea unor măsuri de contracarare a poluanților identificați și pentru eliminarea poluanților mediului direct la sursă.

                  4.

                  Decizia Autorității din 19 decembrie 2007 (725/07/COL), de acceptare a solicitării Norvegiei de acordare a unei derogări în temeiul articolului 8 alineatul (5) din Directiva 91/271/CEE, se revocă.

                  5.

                  În conformitate cu articolul 15 alineatul (3) din directiva menționată, autoritatea competentă din Norvegia efectuează toate studiile relevante pentru a verifica și a monitoriza faptul că evacuările nu au efect negativ asupra mediului.

                  6.

                  Din doi în doi ani, cu începere de la 31 ianuarie 2018, guvernul norvegian transmite Autorității un raport conținând rezultatele monitorizării efectuate în cursul perioadei anterioare, în conformitate cu prevederile de la alineatele (3) și (4), în special în ceea ce privește măsurile adoptate pentru a preveni contaminarea sistemului de colectare a apelor reziduale cu metale grele și micropoluanți. De asemenea, raportul include explicații privind cazurile de nerespectare a prevederilor prezentei decizii.

                  7.

                  După fiecare perioadă de raportare, conform alineatului (6), sau de câte ori se produc modificări, Autoritatea reevaluează situația și, dacă este necesar, prezintă Comitetului AELS pentru mediu, care furnizează asistență Autorității, o propunere pentru o nouă decizie.

                  8.

                  Prezenta decizie se publică în Secțiunea SEE a Jurnalului Oficial al Uniunii Europene și în Suplimentul SEE.

                  9.

                  Prezenta decizie intră în vigoare la data notificării acesteia către Norvegia.

                  10.

                  Prezenta decizie este autentică în limba engleză.

                  11.

                  Prezenta decizie se adresează Norvegiei.

         Adoptată la Bruxelles, 9 februarie 2017.

               Pentru Autoritatea AELS de Supraveghere

            Helga JÓNSDÓTTIR

               Membru al Colegiului

            Carsten ZATSCHLER

               Director

         (1)  JO L 135, 30.5.1991, p. 40.

         (2)  CBO5 la 20 °C

         (3)  Decizia nr. 17/94/COL din 23 septembrie 1994 (documentul nr. 624326)

         ANEXĂ

            Cerințe privind evacuările de la stația de tratare a apelor urbane reziduale de la Ladehammeren din aglomerarea Trondheim

                     Parametru

                     Opțiunea 1

                     Opțiunea 2

                     Reducerea procentuală minimă (*1)

                     Reducerea procentuală minimă (*1)

                     Concentrația maximă a efluenților (mg/l)

                     Consumul biochimic de oxigen (CBO5 la 20 °C) fără nitrificare

                     N/A

                     20

                     N/A

                     Total materii solide în suspensie

                     70

                     N/A

                     60

            (*1)  Reducerea aferentă concentrației în influentul brut (netratat)


title: Decizia (PESC) 2017/2106 a Comitetului politic și de securitate din 10 noiembrie 2017 de prelungire a mandatului șefului misiunii Uniunii Europene de consiliere pentru reforma sectorului securității civile în Ucraina (EUAM Ucraina) (EUAM UKRAINE/2/2017)

text:
               18.11.2017

               RO

               Jurnalul Oficial al Uniunii Europene

               L 303/10

         DECIZIA (PESC) 2017/2106 A COMITETULUI POLITIC ȘI DE SECURITATE
   din 10 noiembrie 2017
   de prelungire a mandatului șefului misiunii Uniunii Europene de consiliere pentru reforma sectorului securității civile în Ucraina (EUAM Ucraina) (EUAM UKRAINE/2/2017)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (1), în special articolul 7 alineatul (1),
   întrucât:

               (1)

               În temeiul Deciziei 2014/486/PESC, Comitetul politic și de securitate (COPS) este autorizat, în conformitate cu articolul 38 din tratat, să adopte deciziile relevante în scopul exercitării controlului politic și a conducerii strategice asupra EUAM Ucraina, inclusiv decizia de numire a unui șef al misiunii.

               (2)

               La 7 ianuarie 2016, COPS a adoptat Decizia (PESC) 2016/49 (2) privind numirea domnului Kęstutis LANČINSKAS în calitatea de șef al misiunii EUAM Ucraina pentru perioada cuprinsă între 1 februarie 2016 și 31 ianuarie 2017.

               (3)

               La 10 ianuarie 2017, COPS a adoptat Decizia (PESC) 2017/113 (3) de prelungire a mandatului domnului Kęstutis LANČINSKAS în calitatea de șef al misiunii EUAM Ucraina pentru perioada cuprinsă între 1 februarie 2017 și 30 noiembrie 2017.

               (4)

               Înaltul Reprezentant al Uniunii pentru afaceri externe și politica de securitate a propus prelungirea mandatului domnului Kęstutis LANČINSKAS în calitatea de șef al misiunii EUAM Ucraina pentru perioada cuprinsă între 1 decembrie 2017 și 30 noiembrie 2018,

         ADOPTĂ PREZENTA DECIZIE:
   Articolul 1
   Mandatul domnului Kęstutis LANČINSKAS în calitatea de șef al misiunii EUAM Ucraina se prelungește până la 30 noiembrie 2018.
   Articolul 2
   Prezenta decizie intră în vigoare la data adoptării.

      Adoptată la Bruxelles, 10 noiembrie 2017.

            Pentru Comitetul politic și de securitate

            Președintele

         W. STEVENS

      (1)  JO L 217, 23.7.2014, p. 42.

      (2)  Decizia (PESC) 2016/49 a Comitetului politic și de securitate din 7 ianuarie 2016 privind numirea șefului misiunii Uniunii Europene de consiliere pentru reforma sectorului securității civile în Ucraina (EUAM Ucraina) (EUAM UKRAINE/1/2016) (JO L 12, 19.1.2016, p. 47).

      (3)  Decizia (PESC) 2017/113 a Comitetului politic și de securitate din 10 ianuarie 2017 de prelungire a mandatului șefului misiunii Uniunii Europene de consiliere pentru reforma sectorului securității civile în Ucraina (EUAM Ucraina) (EUAM UKRAINE/1/2017) (JO L 18, 24.1.2017, p. 48).


title: Decizia (UE) 2017/2104 a Consiliului din 6 noiembrie 2017 privind poziția care urmează să fie adoptată, în numele Uniunii Europene, în cadrul Grupului de lucru pentru standardele de calitate ale produselor agricole al Comisiei Economice pentru Europa a Organizației Națiunilor Unite (UNECE-WP.7) cu privire la propunerile de standarde de calitate pentru fructe și legume

text:
               18.11.2017

               RO

               Jurnalul Oficial al Uniunii Europene

               L 303/1

         DECIZIA (UE) 2017/2104 A CONSILIULUI
   din 6 noiembrie 2017
   privind poziția care urmează să fie adoptată, în numele Uniunii Europene, în cadrul Grupului de lucru pentru standardele de calitate ale produselor agricole al Comisiei Economice pentru Europa a Organizației Națiunilor Unite (UNECE-WP.7) cu privire la propunerile de standarde de calitate pentru fructe și legume
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Grupul de lucru pentru standardele de calitate ale produselor agricole al Comisiei Economice pentru Europa a Organizației Națiunilor Unite (UNECE-WP.7) examinează și adoptă propuneri de instituire a unor noi standarde de calitate ale UNECE pentru fructe și legume sau modifică standardele existente. Propunerile respective sunt pregătite de secțiunile specializate în standardizare ale UNECE. În cadrul UNECE-WP.7, membrii participanți adoptă propunerile prin consens.

               (2)

               Standardele de calitate ale UNECE pentru fructe și legume contribuie la armonizarea la nivel internațional a standardelor respective și constituie un cadru care garantează concurența loială în comerțul cu fructe și legume.

               (3)

               Uniunea participă ca observator la lucrările UNECE-WP.7 și în secțiunile specializate în standardizare. Statele membre sunt membre ale UNECE și participă la lucrările UNECE-WP.7 și în secțiunile specializate în standardizare. Prin urmare, statele membre au dreptul de a participa la luarea deciziilor privind adoptarea standardelor de calitate ale UNECE pentru fructe și legume.

               (4)

               În temeiul articolului 75 alineatul (1) și al articolului 76 alineatul (1) din Regulamentul (UE) nr. 1308/2013 al Parlamentului European și al Consiliului (1), produsele din sectorul fructelor și legumelor destinate a fi vândute în stare proaspătă consumatorilor pot fi comercializate numai dacă sunt conforme cu standardele de comercializare aplicabile, dacă sunt de calitate bună, corectă și vandabilă și dacă este indicată țara de origine.

               (5)

               În temeiul articolului 75 alineatul (2) din Regulamentul (UE) nr. 1308/2013, Comisia este împuternicită să stabilească standarde de comercializare în sectorul fructelor și legumelor prin intermediul unui act delegat. Regulamentul de punere în aplicare (UE) nr. 543/2011 al Comisiei (2) stabilește standarde de comercializare specifice pentru anumite produse din sectorul fructelor și legumelor. Standardele de comercializare specifice respective se bazează pe standardele de calitate ale UNECE pentru produsele menționate.

               (6)

               În temeiul articolului 3 alineatul (1) din Regulamentul (UE) nr. 543/2011, fructele și legumele care nu fac obiectul unui standard de comercializare specific trebuie să se conformeze standardului de comercializare general prevăzut în partea A a anexei I la regulamentul de punere în aplicare respectiv. Produsele care sunt conforme cu orice standard de comercializare aplicabil adoptat de UNECE sunt considerate conforme cu standardul de comercializare general menționat.

               (7)

               Întrucât standardele de calitate ale UNECE pentru fructe și legume afectează dreptul Uniunii, este necesar să se stabilească poziția care urmează să fie adoptată, în numele Uniunii, în cadrul UNECE-WP.7 în ceea ce privește standardele de calitate respective.

               (8)

               Propunerile de standarde de calitate, pregătite de Secțiunea specializată în standardizarea fructelor și legumelor proaspete și de Secțiunea specializată în standardizarea produselor uscate sau deshidratate sunt discutate pe larg de experții științifici și tehnici din sectorul fructelor și legumelor. Propunerile respective ar trebui, prin urmare, să fie sprijinite în numele Uniunii de către statele membre, cu condiția ca propunerile în cauză să fie în interesul Uniunii și să nu contravină dreptului Uniunii, în special Regulamentului (UE) nr. 1308/2013.

               (9)

               Având în vedere natura tehnică și în evoluție a standardelor de calitate pentru fructele și legumele proaspete și, în consecință, necesitatea ca poziția Uniunii să țină seama de noile evoluții, precum și de orice alte posibile preocupări din Uniune, ar trebui stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană, pentru precizarea anuală a poziției Uniunii.

               (10)

               Pentru a se permite flexibilitatea necesară pe parcursul discuțiilor și în cadrul reuniunii UNECE-WP.7, statele membre, în consultare cu Comisia, ar trebui să fie autorizate să accepte modificări ale propunerilor privind standardele de calitate pentru fructe și legume, cu condiția ca respectivele modificări să nu afecteze fondul propunerilor menționate.

               (11)

               Poziția stabilită în prezenta decizie trebuie să fie revizuită cel târziu până la reuniunea anuală a UNECE-WP.7 din 2020.

               (12)

               Uniunea având numai statutul de observator în cadrul UNECE-WP.7 și al secțiunilor specializate în standardizare, revine statelor membre care participă la UNECE-WP.7 să exprime poziția Uniunii, acționând împreună în interesul Uniunii,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii, în cadrul reuniunilor anuale ale UNECE-WP.7, atunci când acesta din urmă este chemat să stabilească noi standarde de calitate ale UNECE pentru fructe și legume sau să modifice standarde de calitate existente ale UNECE pentru fructe și legume, este prevăzută în anexa I.
   Articolul 2
   Precizarea anuală a poziției pe care Uniunea urmează să o adopte în cadrul reuniunilor anuale ale UNECE-WP.7 se stabilește în conformitate cu anexa II.
   Articolul 3
   Prezenta decizie și anexele la aceasta sunt evaluate și, după caz, revizuite de către Consiliu la propunerea Comisiei cel târziu până la reuniunea anuală a UNECE-WP.7 din 2020.
   Articolul 4
   Poziția menționată la articolul 1 este exprimată de statele membre ale Uniunii care participă la UNECE-WP.7, acționând împreună în interesul Uniunii.
   Articolul 5
   Statele membre care participă la UNECE-WP.7, acționând împreună în interesul Uniunii și în consultare cu Comisia, pot accepta modificări minore ale propunerilor privind standardele de calitate pentru fructe și legume în cadrul UNECE-WP.7, care nu afectează fondul propunerilor respective.
   Articolul 6
   Prezenta decizie se adresează statelor membre.
   Prezenta decizie intră în vigoare la data adoptării.

      Adoptată la Bruxelles, 6 noiembrie 2017.

            Pentru Consiliu

            Președintele

         T. TAMM

      (1)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).

      (2)  Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (JO L 157, 15.6.2011, p. 1).

      ANEXA I

         POZIȚIA UNIUNII ÎN CADRUL REUNIUNII ANUALE A UNECE-WP.7

      Statele membre care participă la UNECE-WP.7, acționând împreună în interesul Uniunii, aprobă propunerile pregătite de Secțiunea specializată în standardizarea fructelor și legumelor proaspete și de Secțiunea specializată în standardizarea produselor uscate sau deshidratate pentru stabilirea unor noi standarde de calitate ale UNECE pentru fructe și legume sau modificarea standardelor de calitate existente ale UNECE pentru fructe și legume, cu condiția ca:

                  (a)

                  noile standarde de calitate pentru fructe și legume sau modificările aduse actualelor standarde de calitate existente pentru fructe și legume sunt în interesul Uniunii și contribuie la realizarea obiectivelor urmărite de Uniune în cadrul politicii sale agricole; și

                  (b)

                  noile standarde de calitate pentru fructe și legume sau modificările aduse standardelor de calitate existente pentru fructe și legume nu sunt în contradicție cu dreptul Uniunii și, în special, cu Regulamentul (UE) nr. 1308/2013, fără a aduce atingere dreptului Comisiei de a adapta normele Uniunii prin acte delegate, în special în ceea ce privește standardele de comercializare pentru fructe și legume prevăzute la articolul 75 din regulamentul respectiv.

      ANEXA II

         PRECIZAREA ANUALĂ A POZIȚIEI CARE URMEAZĂ SĂ FIE ADOPTATĂ DE UNIUNE LA REUNIUNEA ANUALĂ A UNECE-WP.7

                  1.

                  Înainte de fiecare reuniune anuală a UNECE-WP.7, Comisia transmite Consiliului sau grupurilor sale de pregătire un document pregătitor scris care stabilește detaliile propunerii de precizare a poziției Uniunii în vederea discutării și a aprobării poziției care urmează să fie exprimată în numele Uniunii. Documentul respectiv se transmite cu suficient timp înainte de reuniunea UNECE-WP.7 la care se referă.

                  2.

                  Atunci când pregătește documentul scris menționat la punctul 1 din prezenta anexă, Comisia evaluează dacă standardele de calitate propuse respectă condițiile prevăzute la anexa I, inclusiv dacă acestea dau naștere unor preocupări deosebite pentru Uniune.

                  3.

                  În cazul în care, drept urmare a evaluării Comisiei menționate la punctul 2, discuțiile în cadrul Consiliului sau al grupurilor sale de pregătire concluzionează că o propunere a Secțiunii specializate în standardizarea fructelor și legumelor proaspete sau a Secțiunii specializate în standardizarea produselor uscate sau deshidratate prezintă o preocupare deosebită pentru Uniune, care nu a fost discutată în cadrul uneia dintre secțiunile specializate în standardizare, statele membre care participă la UNECE-WP.7, acționând împreună în interesul Uniunii, solicită amânarea deciziei referitoare la această propunere până în momentul în care această preocupare este discutată în mod adecvat în cadrul secțiunii specializate în standardizare.

                  4.

                  În cazul în care o propunere a Secțiunii specializate în standardizarea fructelor și legumelor proaspete sau a Secțiunii specializate în standardizarea produselor uscate sau deshidratate este probabil să fie afectată de informații științifice sau tehnice noi, care au apărut după discuția în cadrul Consiliului sau al grupurilor sale de pregătire menționată la punctul 1, dar înaintea sau în timpul reuniunii UNECE-WP.7, statele membre care participă la UNECE-WP.7, acționând împreună în interesul Uniunii, solicită ca decizia privind această propunere în cadrul UNECE-WP.7 să fie amânată până când această propunere a fost discutată în cadrul secțiunilor specializate în standardizare, pe baza acestor noi informații științifice sau tehnice.

                  5.

                  În cazul în care un număr de state membre echivalent cu o minoritate de blocare stabilită la articolul 238 alineatul (3) litera (a) al doilea paragraf din Tratatul privind funcționarea Uniunii Europene se opun unei propuneri de nou standard de calitate al UNECE pentru fructe și legume sau unei modificări a standardelor de calitate ale UNECE existente pentru fructe și legume, statele membre care participă la UNECE-WP.7 solicită ca decizia privind standardul propus respectiv să fie amânată și ca discuțiile să fie continuate în cadrul Secțiunii specializate în standardizarea fructelor și legumelor proaspete sau al Secțiunii specializate în standardizarea produselor uscate sau deshidratate sau în cadrul unui grup de lucru al UNECE înființat în acest scop.

                  6.

                  În cadrul Consiliului sau al grupurilor de pregătire ale acestuia pot fi convocate și alte reuniuni, dacă este necesar și inclusiv ad hoc, pentru a ține seama de orice noi evoluții care pot apărea între discuția din cadrul Consiliului sau al grupurilor sale de pregătire și până la sau în timpul reuniunii UNECE-WP.7, altele decât acele evoluții menționate la articolul 5 din prezenta decizie.

                  7.

                  În cazul în care, în cursul unor astfel de reuniuni, inclusiv reuniunile ad hoc, și în ceea ce privește punctele 3, 4 și 6 din prezenta anexă, nu se poate ajunge la un acord privind propunerea de precizare a poziției Uniunii, chestiunea este transmisă Consiliului sau grupurilor sale de pregătire.